CELEX: 32016D0260
Language: sk
Date: 2016-02-23 00:00:00
Title: Vykonávacie rozhodnutie Komisie (EÚ) 2016/260 z 23. februára 2016, ktorým sa mení rozhodnutie 2006/80/ES, pokiaľ ide o Poľsko [oznámené pod číslom C(2016) 965]

25.2.2016   
            
            
               SK
            
            
               Úradný vestník Európskej únie
            
            
               L 49/9
            
         VYKONÁVACIE ROZHODNUTIE KOMISIE (EÚ) 2016/260
   z 23. februára 2016,
   ktorým sa mení rozhodnutie 2006/80/ES, pokiaľ ide o Poľsko
   
      
         [oznámené pod číslom C(2016) 965]
      
   
   (Iba poľské znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2008/71/ES z 15. júla 2008 o identifikácii a registrácii ošípaných (1), a najmä na jej článok 3 ods. 2,
   keďže:
   
               (1)
            
            
               Smernicou 2008/71/ES sa stanovujú minimálne požiadavky, pokiaľ ide o identifikáciu a registráciu zvierat, bez vplyvu na podrobnejšie pravidlá Únie, ktoré sa môžu zaviesť na účely eradikácie alebo kontroly nákaz.
            
         
               (2)
            
            
               Podľa článku 3 ods. 1 smernice 2008/71/ES majú členské štáty zabezpečiť, aby mal príslušný úrad k dispozícii platný zoznam všetkých hospodárstiev držiacich zvieratá v pôsobnosti tejto smernice a nachádzajúcich sa na ich území.
            
         
               (3)
            
            
               Podľa článku 3 ods. 2 smernice 2008/71/ES členské štáty môžu byť oprávnené, aby vylúčili zo zoznamu hospodárstiev vyžadovaného na základe článku 3 ods. 1 uvedenej smernice fyzické osoby, ktoré držia jedinú ošípanú určenú na vlastnú potrebu alebo konzumáciu, pod podmienkou, že dané zviera sa pred premiestnením podrobí kontrolám stanoveným v uvedenej smernici.
            
         
               (4)
            
            
               Rozhodnutím Komisie 2006/80/ES (2) sa niektorým členským štátom povoľuje požiadať o výnimku stanovenú v článku 3 ods. 2 smernice 2008/71/EHS, pokiaľ ide o hospodárstva, ktoré držia jedinú ošípanú.
            
         
               (5)
            
            
               Poľsko má povolenie uplatňovať výnimku stanovenú v článku 3 ods. 2 smernice 2008/71/ES, pokiaľ ide o hospodárstva, ktoré držia jedinú ošípanú.
            
         
               (6)
            
            
               Poľsko požiadalo o odobratie oprávnenia členského štátu podľa článku 3 ods. 2 smernice 2008/71/ES, pokiaľ ide o hospodárstva, ktoré držia jedinú ošípanú, a vykonalo požiadavky týkajúce sa identifikácie a registrácie stanovené v uvedenej smernici.
            
         
               (7)
            
            
               Na základe týchto informácií je vhodné vypustiť položku týkajúcu sa Poľska v zozname uvedenom v prílohe k rozhodnutiu 2006/80/ES, pokiaľ ide o žiadosť o oprávnenie podľa článku 3 ods. 2 smernice 2008/71/ES v súvislosti s hospodárstvami, ktoré držia jedinú ošípanú.
            
         
               (8)
            
            
               Príloha k rozhodnutiu 2006/80/ES by sa preto mala zodpovedajúcim spôsobom zmeniť.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Príloha k rozhodnutiu 2006/80/ES sa nahrádza textom prílohy k tomuto rozhodnutiu.
   Článok 2
   Toto rozhodnutie je určené Poľskej republike.
   
      V Bruseli 23. februára 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 213, 8.8.2008, s. 31.
   
      (2)  Rozhodnutie Komisie 2006/80/ES z 1. februára 2006, ktorým sa niektorým členským štátom udeľuje výnimka ustanovená v článku 3 ods. 2 smernice Rady 92/102/EHS o identifikácii a registrácii zvierat (Ú. v. EÚ L 36, 8.2.2006, s. 50).
   
      PRÍLOHA
      
         
            „PRÍLOHA
            Členské štáty oprávnené uplatňovať výnimku stanovenú v článku 3 ods. 2 smernice 2008/71/ES, pokiaľ ide o hospodárstva, ktoré držia jedinú ošípanú:
            
                         
                     
                     
                        Česká republika
                     
                  
                         
                     
                     
                        Francúzsko
                     
                  
                         
                     
                     
                        Taliansko
                     
                  
                         
                     
                     
                        Portugalsko
                     
                  
                         
                     
                     
                        Slovinsko
                     
                  
                         
                     
                     
                        Slovensko“